રવજીભાઈએ ચિંતા રાખ્યા વગર લગન આદરી લીધાં.વ્યાસભાઈની મોઢામોઢની હૈયાધારણથી પેલી ચિંતા ધરમૂળથી નીકળી ગઈ. વ્યાસભાઈ રાશનથી માંડી કપડાં-ઘરેણાં સુધીની તમામ ખરીદીમાં રવજીભાઈની સાથે રહ્યા. જાણે ઘરનો પ્રસંગ હોય એમ સમજીને આજુબાજુવાળાએ પણ સમયસર સાથ આપ્યો. લગ્નની આગલી રાતે રાખેલા ડાંડિયારાસમાં વ્યાસભાઈએ ઢોલી ઉપર રૂપિયાનો વરસાદ વરસાવી દીધો. એ જોઈ રવજીભાઈને પોતાનો ભાઈ ન હોવાનો વસવસો નીકળી ગયો. તે વખતે તેમને થોડાં વર્ષો પૂર્વેનો પ્રસંગ યાદ આવી ગયો.